《东坡作戒杀诗遗陈季常，余和其韵 其三》
明代·袁宗道

三日不饮酒，无异蜗亡汁。一日不食肉，有似鱼离湿。

放箸倏已空，一饱竟何得。口腹我所缓，性命彼甚急。

浑沌笑蚶蛎，暗弱欺鸡鸭。血色蚀刀砧，腥烟蒸帷幂。

不思味报身，铁网火洞赤。一念忏积愆，黑业立化白。

譬如遇赦囚，钳铗换冠帻。戒刀殒虚空，魔王尽哭泣。

世典不戒杀，竺书缝其缺。采毛可荐神，烹葵堪邀客。

断杀从此始，无令冤垢集。

作者简介：（1560—1600）荆州府公安人，字伯修。万历十四年会试第一。授编修，官终右庶子。时王世贞、李攀龙主文坛，复古摹拟之风极盛，宗道与弟袁宏道、袁中道力排其说。推崇白居易、苏轼，因名其斋为白苏斋。为文崇尚本色，时称公安体。有《白苏斋类稿》。